CELEX: 52012PC0712
Language: fi
Date: 2012-11-29
Title: Ehdotus EUROOPAN PARLAMENTIN JA NEUVOSTON ASETUS asetuksen (EU, Euratom) N:o 966/2012 muuttamisesta Euroopan tason poliittisten puolueiden rahoituksen osalta

|
			
		
		
		52012PC0712
		
			Ehdotus EUROOPAN PARLAMENTIN JA NEUVOSTON ASETUS asetuksen (EU, Euratom) N:o 966/2012 muuttamisesta Euroopan tason poliittisten puolueiden rahoituksen osalta /* COM/2012/0712 final - 2012/0336 (COD) */
			
				
		
		
			
			   	PERUSTELUT
1.           EHDOTUKSEN TAUSTA
Varainhoitoasetusta[1] on muutettava, jotta voidaan
ottaa huomioon muutokset, joita on ehdotettu komission ehdotuksessa Euroopan
parlamentin ja neuvoston asetukseksi Euroopan tason poliittisten puolueiden ja
säätiöiden perussäännöstä ja rahoituksesta[2].
Kyseinen asetus korvaa nykyisen asetuksen (EY) N:o 2004/2003[3]. Euroopan unionin toiminnasta
tehdyn sopimuksen 224 artiklan soveltamiseksi asetuksen (EY) N:o 2004/2003
korvaavaan asetusehdotukseen sisältyvät uudet säännöt muun muassa Euroopan
tason poliittisten puolueiden ja säätiöiden rahoituksesta. Niiden tehokkuus
edellyttää myös vastaavien varainhoitoasetukseen perustuvien rahoitussääntöjen
antamista.
Komissio ehdottaa, että varainhoitoasetuksen
toisen osan (joka on erityislainsäädäntöä) loppuun lisätään uusi osasto
”Rahoitus”, juuri ennen kolmatta osaa (”siirtymä- ja loppusäännökset”).
Lopuksi todettakoon, ettei tässä vaiheessa ole
tarkoitus antaa tätä uutta osastoa koskevaa, SEUT-sopimuksen 290 artiklaan
perustuvaa delegoitua säädöstä.
2.           KUULEMISTEN JA
VAIKUTUSTENARVIOINTIEN TULOKSET 
Ehdotus annetaan Euroopan tason poliittisten
puolueiden rahoitusta koskevan Euroopan parlamentin päätöslauselman (ns. Giannakoun
mietintö[4])
seurauksena. Päätöslauselmassa katsotaan, että saatujen kokemusten perusteella
Euroopan tason poliittisten puolueiden ja säätiöiden rahoitusta olisi
parannettava monelta osin. Erityisesti mietinnössä kehotetaan lopettamaan
avustusjärjestelmä ja luomaan varainhoitoasetukseen uusi rahoitusväline, ”joka
koskee ainoastaan Euroopan tason puolueiden ja säätiöiden rahoitusta ja joka on
sitä varten erityisesti räätälöity”.
Lähemmän tarkastelun jälkeen esitetään, että
poliittisia puolueita olisi tulevaisuudessa rahoitettava tämän
ehdotusluonnoksen mukaisella uudella välineellä (”rahoitusosuuksilla”) eikä
toiminta-avustuksilla, kuten nykyisin. 
Euroopan tason poliittisten säätiöiden osalta
katsotaan, että niitä olisi jatkossakin rahoitettava toiminta-avustuksin.
Euroopan parlamentin pyyntö sulkea myös poliittiset säätiöt avustusjärjestelmän
ulkopuolelle ei ole perusteltua, sillä poliittiset säätiöt eroavat
ominaisuuksiltaan puolueista. Lisäksi useimmat Euroopan parlamentin esille
ottamat huolenaiheet, jotka koskevat näiden säätiöiden varainhoitoasetuksen
(EY) N:o 1605/2002[5]
vuoksi kohtaamia vaikeuksia, katoavat uuden varainhoitoasetuksen soveltamisen
myötä, minkä johdosta erityispoikkeuksia ei tarvita. Tämä koskee erityisesti
säätiöiden mahdollisuutta saada ennakkorahoituksen koko määrä esittämättä
takausta ja kerätä vararahastoja omista lähteistä, sillä näihin vararahastoihin
osoitettuja määriä ei oteta huomioon tarkistettaessa, onko
voitontavoittelukieltoa noudatettu.
Euroopan tason poliittisten puolueiden
rahoitus perustuu malliin, joka on samantapainen kuin avustusjärjestelmä, mutta
sitä koskevat jäljempänä esitellyt erityispiirteet.
Komissio on lisäksi kuullut asiaan liittyviä
sidosryhmiä (EU:n tason poliittisten puolueiden ja säätiöiden edustajia,
kansallisia ja akateemisia asiantuntijoita jne.).
Tämä ehdotus esitettiin aluksi komission
valmisteluasiakirjana[6]
samaan aikaan kuin komission ehdotus Euroopan parlamentin ja neuvoston
asetukseksi Euroopan tason poliittisten puolueiden ja säätiöiden perussäännöstä
ja rahoituksesta.
3.           EHDOTUKSEN OIKEUDELLINEN
SISÄLTÖ
3.1.        Uusi varainhoitoasetuksen
osasto: ”Rahoitus Euroopan tason poliittisille puolueille”
Ehdotuksessa perustetaan varainhoitoasetuksen
toiseen osaan uusi VIII osasto, joka koskee rahoitusta Euroopan tason
poliittisille puolueille ja jolla kumotaan ne Euroopan tason poliittisia
puolueita koskevat säännökset, jotka nykyisin kuuluvat ensimmäisen osan VI
osastoon (Avustukset).
3.2.        Merkittäviä muutoksia
nykyiseen avustusjärjestelmään verrattuna
Tähän ehdotukseen sisältyvät seuraavat seikat:

3.2.1.     Vuotuisesta työohjelmasta
luopuminen
Edellä mainitun
Giannakoun mietinnön 18 kohdassa kehotetaan luopumaan ennakkoedellytyksestä,
jonka mukaan Euroopan tason poliittisten puolueiden on toimitettava vuotuinen
työohjelma, sillä tämä ennakkoedellytys katsotaan niiden osalta epäasianmukaiseksi
eikä sitä vaadita yhdenkään jäsenvaltion lainsäädännössä.
Erityisesti on
huomattava, että poliittisten puolueiden toiminta edellyttää paljon suurempaa
joustoa ja reagointia ajankohtaisiin tapahtumiin kuin mitä avustusjärjestelmä
sallii, sillä kyseinen järjestelmä edellyttää, että rahoituspyyntöön liitetään
vuotuinen työohjelma ja alustava talousarvio. 
Tästä syystä
rahoitusosuudet olisi myönnettävä ilman vuotuisia työohjelmia tai arvioituja
toimintabudjetteja.
3.2.2.     Rahoituskelpoisuutta koskevien
edellytysten käyttöönotto 
Euroopan tason
poliittisten puolueiden ja säätiöiden perussääntöä ja rahoitusta koskevan
asetusehdotuksen mukaisesti on otettu käyttöön poliittisten puolueiden
rahoituskelpoisuutta koskevat edellytykset. Käytännössä tulojen ja menojen
hyväksyjän olisi pyydettävä suoraan Euroopan tason poliittisten puolueiden
rekisteristä (joka on perustettu Euroopan parlamenttiin) todistukset, joissa
vahvistetaan, että Euroopan tason poliittiset puolueet on rekisteröity
asianmukaisesti, että ne täyttävät vaaditut velvoitteet (esimerkiksi
tilinpäätöksen esittäminen) ja että niitä ei ole suljettu rahoituksen
ulkopuolelle tai niille ei ole määrätty mainitun asetusehdotuksen mukaisia
hallinnollisia seuraamuksia.
3.2.3.     Valintakriteereistä luopuminen
Uudessa osastossa
ei edellytetä valintakriteerejä, koska ei ole paljonkaan merkitystä sillä, että
todennetaan Euroopan tason poliittisten puolueiden taloudellinen ja
toimintakyky kansalaisten edustamiseksi, varsinkaan kun vuotuista työohjelmaa
tai alustavaa talousarviota ei toimiteta.
3.2.4.     Säädettyjen velvoitteiden
noudattamisen valvonta
Asetukseen on
otettu säännös, jonka mukaan Euroopan tason poliittisia puolueita ei saisi
poistaa rekisteristä tai määrätä niille hallinnollisia seuraamuksia rahoitusosuuden
kattamana varainhoitovuonna. Tällaisissa tapauksissa niiden rahoitusosuuksia
pienennettäisiin tai ne peruutettaisiin ja mahdollisesti maksettu
ennakkorahoitus perittäisiin takaisin. 
Tulojen ja menojen
hyväksyjän olisi pyydettävä asiaa koskevaa vahvistusta Euroopan parlamentin
pitämältä rekisteriltä ennen jäljellä olevan määrän maksamista. 
3.2.5.     Menojen, ei toiminnan valvonta
Nykyisessä
avustusjärjestelmässä edellytetään työohjelman ja alustavan talousarvion
toimittamista, eikä tästä järjestelmästä poikkeamista pitäisi nähdä
valtuutuksena poliittisille puolueille käyttää väärin EU:n varoja. Vaikka
rahoitustukea olisi myönnettävä ilman vuotuista työohjelmaa ja alustavaa
toimintabudjettia, Euroopan tason poliittisten puolueiden olisi perusteltava jälkikäteen,
että unionin varoja on käytetty asianmukaisesti.
Erityisesti
tulojen ja menojen hyväksyjän olisi todennettava, että EU:n varoilla on katettu
rahoituksen suorittamispyynnössä tarkoitetut korvattavat menot asetuksessa
vahvistetussa määräajassa. Tämä ratkaisu yksinkertaistaa rahoituspyyntöjä,
sillä vuotuisia työohjelmia tai alustavia talousarvioita ei tarvitse toimittaa
ja poliittiset puolueet voivat toteuttaa toimintojaan vapaasti ja muuttaa niitä
vuoden mittaan.
3.2.6.     EU:n varojen käyttöä koskevat
aikarajat
Giannakoun
mietinnön 24 kohdan mukaan olisi oltava mahdollista muodostaa vararahastoja ja
siirtää varoja. Uudessa osastossa ei estetä Euroopan tason poliittisia
puolueita muodostamasta vararahastoja omista lähteistään. Lisäksi puolueisiin
olisi sovellettava myös tietynlaista joustoa myönnettyjen EU-varojen käyttöä
koskevien aikarajojen suhteen. Jos velvoitetta käyttää varat sen
varainhoitovuoden aikana, joksi ne myönnettiin, sovellettaisiin tiukasti, olisi
vaikea sovittaa yhteen tämä velvoite ja puolueiden tarve mukauttaa resurssinsa
vaalisykliin. 
Käyttämättömät
EU-varat olisi kuitenkin käytettävä kohtuullisen ajan kuluessa. Euroopan tason
poliittisille puolueille myönnetyt rahoitusosuudet olisi käytettävä
korvattavien menojen kattamiseen sitä varainhoitovuotta seuraavien kahden
varainhoitovuoden aikana (n+2), joksi ne myönnettiin. Tämän jälkeen
tulojen ja menojen hyväksyjän olisi perittävä takaisin mahdolliset
käyttämättömät varat.
3.2.7.     Yhteisrahoitus
Euroopan tason poliittisten puolueiden rahoituksessa
olisi noudatettava asetuksessa xx/xxxx vahvistettua yhteisrahoituksen
periaatetta, rajoittamatta kuitenkaan edellä mainittua mahdollisuutta käyttää
EU:n rahoituksesta mahdollisesti käyttämättä jäänyt osa korvattavien menojen
kattamiseen myöntämistä seuraavien kahden varainhoitovuoden aikana.
3.2.8.     Rahoitusmenetelmät
Kuten avustukset, rahoitusosuudet voidaan
maksaa joko prosenttiosuutena aiheutuneista kuluista tai ennalta määriteltynä
kertakorvauksena, yksikkökustannuksina ja kiinteänä summana. 
3.2.9.     100 prosentin ennakkorahoitus
Rahoitusosuudet olisi maksettava yhtenä
ennakkomaksuna, joka kattaa koko summan, ellei tulojen ja menojen hyväksyjä
perustelluista syistä päätä toisin. 
3.2.10.   Ennakkomaksuista kertyneet
korot
Varainhoitoasetuksen 5 artiklasta poiketen
Euroopan tason poliittisten puolueiden saamista ennakkomaksuista mahdollisesti
kertyneet korot olisi käytettävä korvattavien kustannusten maksamiseen
seuraavien kahden varainhoitovuoden aikana.
3.2.11.   Seuraamus- ja
valvontajärjestelmä 
Kuten avustusten kohdalla, uuteen osastoon
olisi sisällytettävä vakiosäännökset Euroopan parlamentin, OLAFin ja
tilintarkastustuomioistuimen suorittamasta valvonnasta. Siihen olisi
sisällyttävä myös sama seuraamusjärjestelmä (hallinnolliset ja taloudelliset
seuraamukset), jota sovelletaan avustuksensaajiin.
4.           TALOUSARVIOVAIKUTUKSET
Varainhoitoasetuksen suunnitellulla
muutoksella ei ole merkittäviä talousarviovaikutuksia.
2012/0336 (COD)
Ehdotus
EUROOPAN PARLAMENTIN JA NEUVOSTON ASETUS
asetuksen (EU, Euratom) N:o 966/2012
muuttamisesta Euroopan tason poliittisten puolueiden rahoituksen osalta
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 322 artiklan yhdessä Euroopan
atomienergiayhteisön perustamissopimuksen ja erityisesti sen 106 a
artiklan kanssa,
ottavat huomioon Euroopan komission
ehdotuksen,
sen jälkeen kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
ottavat huomioon tilintarkastustuomioistuimen
lausunnon[7],
noudattavat tavallista
lainsäätämisjärjestystä,
sekä katsovat seuraavaa:
(1)       Euroopan tason poliittiset
puolueet ovat tärkeä yhdentymistä edistävä tekijä unionissa. 
(2)       Euroopan unionista tehdyn sopimuksen
10 artiklassa ja Euroopan unionin perusoikeuskirjan 12 artiklan 2 kohdassa
todetaan, että Euroopan tason poliittiset puolueet myötävaikuttavat
eurooppalaisen poliittisen tietoisuuden muodostumiseen ja unionin kansalaisten
tahdon ilmaisemiseen. 
(3)       Euroopan parlamentti ja
neuvosto hyväksyivät 4 päivänä marraskuuta 2003 asetuksen (EY) N:o 2004/2003
Euroopan tason poliittisia puolueita ja niiden rahoitusta koskevista säännöistä[8]. 
(4)       Euroopan parlamentti on
Euroopan tason poliittisia puolueita ja niiden rahoitusta koskevista säännöistä
annetun asetuksen (EY) N:o 2004/2003 soveltamisesta 6 päivänä huhtikuuta 2011
antamassaan päätöslauselmassa[9]
ehdottanut saadun kokemuksen valossa useita parannuksia Euroopan tason
poliittisten puolueiden ja säätiöiden rahoitukseen. 
(5)       Euroopan parlamentti ja
neuvosto hyväksyivät […] Euroopan tason poliittisten puolueiden ja säätiöiden
perussääntöä ja rahoitusta koskevan asetuksen (EU) N:o […][10]; joka korvaa asetuksen (EY)
N:o 2004/2003. Asetuksessa vahvistetaan uudet säännöt, jotka koskevat muun
muassa Euroopan tason poliittisten puolueiden ja säätiöiden rahoitusta,
erityisesti siltä osin kuin on kyse rahoituksen myöntämisedellytyksistä,
rahoituksen muodosta ja jakamisesta, lahjoituksista ja rahoitusosuuksista,
Euroopan parlamentin vaalikampanjoiden rahoituksesta, kohtuullisista menoista,
rahoituksen kiellosta, kirjanpidosta, täytäntöönpanosta ja valvonnasta,
seuraamuksista ja avoimuudesta. 
(6)       Unionin yleiseen
talousarvioon sovellettavista varainhoitosäännöistä 25 päivänä lokakuuta 2012
annettuun Euroopan parlamentin ja neuvoston asetukseen (EU, Euratom) N:o
966/2012[11],
jäljempänä ’varainhoitoasetus’, olisi sisällyttävä säännöt rahoitusosuuksista,
jotka Euroopan parlamentti myöntää Euroopan tason puolueille. Säännöissä olisi
sallittava Euroopan tason poliittisille puolueille enemmän joustoa
rahoitusosuuksien käyttöä koskevien määräaikojen suhteen niiden toimintojen
luonteen edellyttämällä tavalla.
(7)       Varainhoitoasetuksen 125
artiklan 6 kohdassa vahvistettu järjestelmä Euroopan tason poliittisten
puolueiden rahoittamiseksi toiminta-avustuksilla ei sovellu puolueiden
tarpeisiin. Tämä koskee erityisesti vaatimusta toimittaa vuotuinen työohjelma
ja alustava toimintabudjetti, joita ei vaadita jäsenvaltioiden lainsäädännössä.           
Tämän vuoksi Euroopan tason poliittisten puolueiden rahoitustuki olisi
järjestettävä erityisenä rahoitusosuutena, jotta voidaan vastata niiden
erityistarpeisiin.
(8)       Vaikka rahoitustukea myönnetään
ilman vuotuista työohjelmaa ja alustavaa toimintabudjettia, Euroopan tason
poliittisten puolueiden olisi osoitettava jälkikäteen, että unionin varoja on
käytetty moitteettomasti. Erityisesti tulojen ja menojen hyväksyjän olisi
todennettava, että varoilla on katettu rahoituksen suorittamispyynnössä
tarkoitetut korvattavat menot asetuksessa vahvistetussa määräajassa. Euroopan
tason poliittisille puolueille myönnetyt rahoitusosuudet olisi käytettävä sitä
varainhoitovuotta seuraavien kahden varainhoitovuoden aikana, jona rahoitus
myönnettiin, minkä jälkeen tulojen ja menojen hyväksyjän olisi perittävä
takaisin mahdolliset käyttämättömät varat. 
(9)       Euroopan tason poliittisten
puolueiden toimintakustannusten rahoittamiseen myönnettyjä unionin varoja ei
saisi käyttää muihin tarkoituksiin kuin niihin, jotka on vahvistettu
asetuksessa (EU) N:o […], ei varsinkaan rahoittamaan suoraan tai epäsuoraan
muita yhteisöjä, kuten kansallisia poliittisia puolueita. Euroopan tason
poliittisten puolueiden olisi käytettävä rahoitusosuudet maksaakseen osan
juoksevista ja tulevista menoista eikä menoja tai velkoja, jotka ovat syntyneet
ennen rahoitushakemuksen jättämistä.
(10)     Rahoitusosuuksien myöntämistä
olisi myös yksinkertaistettava ja mukautettava Euroopan tason poliittisten
puolueiden erityispiirteisiin, erityisesti jättämällä pois valintakriteerit,
vahvistamalla 100 prosentin ennakkorahoitus pääsäännöksi ja ottamalla käyttöön
mahdollisuus käyttää kertakorvauksia, kiinteämääräistä rahoitusta ja
yksikkökustannuksiin perustuvia korvauksia.
(11)     Unionin talousarviosta
maksettavia rahoitusosuuksia olisi pienennettävä tai ne olisi peruutettava, jos
Euroopan tason poliittiset puolueet rikkovat asetuksessa (EU) N:o […]
säädettyjä velvoitteita. 
(12)     Seuraamukset, jotka perustuvat
sekä varainhoitoasetukseen että asetukseen (EU) N:o […] ja jotka määrää sama
toimielin, olisi määrättävä johdonmukaisesti ja non bis in idem ‑periaatetta
noudattaen. Asetuksen (EU) N:o […] mukaisesti varainhoitoasetuksen mukaisia
hallinnollisia ja/tai taloudellisia seuraamuksia ei saa määrätä sellaisessa
tapauksessa, jossa seuraamuksia on jo määrätty asetuksen (EU) N:o [...]
perusteella. 
(13)     Tämän vuoksi
varainhoitoasetusta olisi muutettava,
OVAT HYVÄKSYNEET TÄMÄN ASETUKSEN:
1 artikla
Muutetaan asetus (EU, Euratom) N:o 966/2012
seuraavasti: 
(1)          Lisätään toiseen osaan VIII osasto
seuraavasti:
”OSASTO VIII
Rahoitus euroopAN TASON poliittisille
puolueille
204 a artikla
Yleiset säännökset
1.           Tässä asetuksessa Euroopan
tason poliittisilla puolueilla tarkoitetaan yhteisöjä, jotka on perustettu ja
rekisteröity poliittisiksi puolueiksi Euroopan parlamentin ja neuvoston
asetuksen (EU) N:o […](*) mukaisesti.
2.           Talousarviosta suoritettavia
suoria rahoitusosuuksia voidaan myöntää Euroopan tason poliittisille
puolueille, jotka myötävaikuttavat eurooppalaisen poliittisen tietoisuuden
muodostumiseen ja unionin kansalaisten tahdon ilmaisemiseen. 
204 b artikla
Periaatteet
1.           Rahoitusta voidaan käyttää
vain korvaamaan osa Euroopan tason poliittisten puolueiden
toimintakustannuksista, jotka liittyvät suoraan kyseisten puolueiden tavoitteisiin.
Rahoitusta ei saa käyttää minkään suoran tai epäsuoran henkilökohtaisen edun
myöntämiseen käteisenä tai luontoisetuna Euroopan tason poliittisen puolueen
yksittäiselle jäsenelle tai henkilöstölle. 
2.           Rahoitusta ei saa käyttää
kolmansien puolueiden, kuten kansallisten poliittisten puolueiden tai Euroopan
taikka kansallisen tason poliittisten säätiöiden, toimintojen rahoittamiseen
avustuksina, lahjoituksina, lainoina tai muina vastaavina sopimuksina. 
3.           Rahoitukseen sovelletaan
avoimuuden ja tasavertaisen kohtelun periaatteita asetuksessa (EU) N:o [...]
vahvistettujen kriteerien mukaisesti.
4.           Rahoituksen myöntää Euroopan
parlamentti vuosittain, ja se julkistetaan 35 artiklan 2 kohdan mukaisesti.
5.           Rahoitusta saavat Euroopan
tason poliittiset puolueet eivät saa muita talousarviovaroja samoihin
tarkoituksiin. Mitään kulueriä ei saa rahoittaa talousarviosta kahteen kertaan.
204 c artikla
Talousarviota koskevat seikat
Rahoitus maksetaan Euroopan parlamenttia
koskevasta talousarvion pääluokasta.
204 d artikla
Rahoituksen suorittamispyynnöt
1.           Rahoitus myönnetään vähintään
Euroopan parlamentin internet-sivuilla vuosittain julkaistavan rahoituksen
suorittamispyynnön kautta. 
2.           Euroopan tason poliittiselle
puolueelle voidaan myöntää vain yksi rahoitusosuus vuodessa.
3.           Euroopan tason poliittinen
puolue voi saada rahoitusosuuden vain, jos se hakee rahoitusta rahoituksen
suorittamispyynnössä vahvistettujen ehtojen mukaisesti.
4.           Rahoituksen
suorittamispyynnössä määritetään rahoituskelpoisuutta koskevat kriteerit, jotka
hakijoiden on täytettävä, sekä poissulkemiskriteerit. 
5.           Rahoituksen
suorittamispyynnössä määritetään vähintään rahoitusosuudella korvattavan menon
luonne.
204 e artikla
Rahoituksen myöntämismenettely
1.           Rahoitushakemukset on tehtävä
kirjallisesti, tarvittaessa suojatussa sähköisessä muodossa.
2.           Rahoitusta ei saa myöntää
hakijoille, jotka rahoituksen myöntämismenettelyn aikaan ovat jossakin 106
artiklan 1 kohdassa, 107 artiklassa tai 109 artiklan 1 kohdan a alakohdassa
tarkoitetussa tilanteessa, ja jotka on merkitty 108 artiklassa tarkoitettuun poissulkemisia
koskevaan keskustietokantaan.
3.           Hakijoiden on vahvistettava,
että mikään 2 kohdassa tarkoitetuista tilanteista ei koske sitä. 
4.           Rahoitus myönnetään
rahoitusosuutta koskevalla sopimuksella tai päätöksellä, kuten rahoituksen
suorittamispyynnössä vahvistetaan.
5.           Tulojen ja menojen hyväksyjää
voi avustaa komitea, joka arvioi ja laatii myöntämispäätöksen. Tulojen ja
menojen hyväksyjä määrittää komitean kokoonpanoa, nimittämistä ja toimintaa koskevat
säännöt sekä ristiriitatilanteet estävät säännöt. 
204 f artikla
Arviointimenettely 
1.           Hakemukset valitaan
asetuksessa (EU) N:o […] vahvistettujen myöntämiskriteerien perusteella
rahoituskelpoisuutta ja poissulkemista koskevien kriteerien mukaisesti.
2.           Rahoituskelpoisuutta koskevat
kriteerit määrittävät edellytykset, joiden täyttyessä hakija voi saada
rahoitusta asetuksessa (EU) N:o [...] vahvistettujen sääntöjen mukaisesti. 
3.           Hakemuksia koskevassa
toimivaltaisen tulojen ja menojen hyväksyjän päätöksessä on mainittava
vähintään seuraavat:
a)      päätöksen aihe ja myönnetyn rahoituksen
kokonaismäärä;
b)      valittujen hakijoiden nimet ja hyväksytyt
määrät;
c)      hylättyjen hakijoiden nimet ja
hylkäysperusteet.
4.           Toimivaltainen tulojen ja
menojen hyväksyjä ilmoittaa hakijoille kirjallisesti hakemuksen hyväksymisestä
tai hylkäämisestä. Jos rahoituspyyntö hylätään tai pyydettyjä määriä ei
myönnetä osittain tai kokonaan, tulojen ja menojen hyväksyjän on perusteltava
joko hakemuksen hylkääminen tai se, miksi pyydettyjä määriä ei ole myönnetty,
ottaen erityisesti huomioon 1 ja 2 kohdassa tarkoitetut rahoituskelpoisuus- ja
myöntämiskriteerit.
204 g artikla
Rahoitusosuuksien muoto
1.           Rahoitusosuudet voidaan
myöntää seuraavissa muodoissa:
a)      korvaus prosenttiosuutena todellisuudessa
kertyneistä menoista;
b)      korvaus yksikkökustannusten perusteella;
c)      kertakorvaus;
d)      kiinteämääräinen rahoitus;
e)      a–d alakohdassa tarkoitettujen
rahoitusmuotojen yhdistelmät.
2.           Vain menot, jotka täyttävät
rahoituksen suorittamispyynnöissä vahvistetut edellytykset ja jotka eivät ole
aiheutuneet ennen hakemuksen jättöpäivää, voidaan korvata.
204 h artikla
Rahoitusosuutta koskevat säännöt
1.           Kertakorvaukset kattavat
tietyt menot, jotka ovat tarpeen Euroopan tason poliittisen puolueen tietynlaisen
toiminnan harjoittamiseksi. Kertakorvauksia käytetään ainoastaan yhdessä muiden
rahoitusmuotojen kanssa.
2.           Yksikkökustannukset kattavat
kaikki tai tietyt korvattavat menolajit, jotka on selvästi yksilöity etukäteen
ilmoittamalla menon yksikkökohtainen määrä.
3.           Kiinteämääräinen rahoitus
kattaa tietyt korvattavat menolajit, jotka on selvästi yksilöity etukäteen
soveltamalla prosenttiosuutta.
4.           Kun käytetään kertakorvauksia,
kiinteämääräistä rahoitusta ja yksikkökustannuksia, ne on määriteltävä rahoituksen
suorittamispyynnössä. Rahoitusosuutta koskevan sopimuksen tai päätöksen on
sisällettävä määräykset, joiden perusteella voidaan todentaa, että
kertakorvausten, kiinteämääräisen rahoituksen ja yksikkökustannusten
myöntämistä koskevat edellytykset ovat täyttyneet.
204 i artikla
Ennakkomaksut
Rahoitusosuudet maksetaan yhtenä
täysimääräisenä ennakkomaksuna, paitsi jos perustelluissa tapauksissa tulojen
ja menojen hyväksyjä päättää toisin.
204 j artikla
Takaukset
Jos toimivaltainen tulojen ja menojen hyväksyjä
katsoo sen asialliseksi ja oikeasuhteiseksi, hän voi tapauskohtaisesti
riskianalyysin perusteella pyytää Euroopan tason poliittista puoluetta antamaan
etukäteen takauksen ennakkomaksun suorittamiseen liittyvien taloudellisten
riskien rajoittamiseksi vain jos riskiarvioinnin perusteella puolue on
välittömässä vaarassa joutua johonkin 106 artiklan 1 kohdan a ja d alakohdassa
tarkoitettuun tilanteeseen tai jos Euroopan parlamentti on muodollisesti
käynnistänyt hallinnollisen menettelyn, joka voisi johtaa sen rahoitusosuuden
menettämiseen ja/tai peruuttamiseen. 
Avustusten ennakkorahoituksen takausta koskevan
134 artiklan säännöksiä sovelletaan soveltuvin osin takauksiin, joita saatetaan
tarvita edellä olevassa kohdassa tarkoitetuissa tapauksissa Euroopan tason
poliittisille puolueille suoritettavia ennakkomaksuja varten.
204 k artikla
Rahoitusosuuksien käyttö
1.           Rahoitusosuudet on käytettävä
204 b artiklan mukaisesti.
2.           Varainhoitovuodelle
myönnetystä rahoitusosuudesta kyseisenä vuonna mahdollisesti käyttämättä jäänyt
osa on käytettävä vuoden n+2 31 päivään joulukuuta mennessä
mahdollisesti aiheutuviin korvattaviin menoihin. Rahoitusosuuden jäljellä oleva
osa, jota ei käytetä mainitun n+2-aikarajan puitteissa, peritään
takaisin ensimmäisen osan 5 luvun mukaisesti.
3.           Euroopan tason poliittisten
puolueiden on noudatettava asetuksessa xx/xxxx vahvistettua yhteisrahoituksen
enimmäisrajaa. Kahden edellisen vuoden rahoitusosuuksien jäljellä olevia määriä
ei saa käyttää sen osan rahoitukseen, joka Euroopan tason poliittisten
puolueiden on katettava omilla varoillaan.
4.           Euroopan tason poliittisten
puolueiden on ensin käytettävä varat, joita ei ole käytetty rahoitusosuuden
kattamana varainhoitovuonna, ennen kuin ne käyttävät kyseisen vuoden jälkeen
myönnetyt rahoitusosuudet.
5.           Ennakkomaksuista
mahdollisesti kertyneet korot katsotaan unionin rahoitusosuuden osaksi.
204 l artikla
Rahoitusosuuksien käyttöä koskeva kertomus
Euroopan tason poliittisen puolueen on
rahoituksen suorittamispyynnössä vahvistettujen edellytysten ja aikarajojen
mukaisesti toimitettava tulojen ja menojen hyväksyjän hyväksyttäväksi
rahoitusosuuden käyttöä koskeva loppukertomus ja puolueen tilinpäätös. 
Tulojen ja menojen hyväksyjä laatii 66
artiklan 9 kohdassa tarkoitetun vuotuisen toimintakertomuksen ensimmäisessä
kohdassa tarkoitetun loppukertomuksen ja tilinpäätöksen perusteella. Hän voi
käyttää kertomusta laatiessaan muita täydentäviä asiakirjoja. 
204 m artikla
 Jäljellä olevan määrän maksaminen
1.           Rahoitusosuuden määrästä ei
tule lopullista ennen kuin tulojen ja menojen hyväksyjä on hyväksynyt 204 l
artiklassa tarkoitetun loppukertomuksen ja tilinpäätöksen. Kertomuksen ja
tilinpäätöksen hyväksyminen ei kuitenkaan rajoita Euroopan parlamentin
myöhemmin suorittamia tarkastuksia. 
2.           Mahdollisesta
ennakkorahoituksen käyttämättä jääneestä määrästä ei tule lopullista ennen kuin
Euroopan tason poliittinen puolue on käyttänyt sen maksaakseen korvattavia
menoja, jotka täyttävät rahoituksen suorittamispyynnössä määritetyt
edellytykset. 
3.           Jos Euroopan tason
poliittinen puolue ei täytä rahoitusosuuden käyttöön liittyviä velvoitteitaan,
rahoitusosuuden maksu keskeytetään, sen määrää pienennetään tai maksu
lopetetaan sen jälkeen kun puolueelle on annettu mahdollisuus esittää omat
huomionsa.
4.           Tulojen ja menojen hyväksyjä
todentaa ennen jäljelle jääneen osan maksamista, että Euroopan tason
poliittinen puolue on edelleen rekisteröitynä asetuksen (EU) N:o […] 6
artiklassa tarkoitettuun rekisteriin ja että sille ei ole hakemuspäivän ja
rahoitusosuuden kattaman varainhoitovuoden päättymisen välisenä aikana määrätty
mitään kyseisen asetuksen 22 artiklassa säädetyistä seuraamuksista. 
5.           Jos Euroopan tason
poliittinen puolue ei ole enää rekisteröitynä asetuksen (EU) N:o […] 6
artiklassa tarkoitettuun rekisteriin tai jos sille on määrätty jokin kyseisen
asetuksen 22 artiklassa säädetyistä seuraamuksista, toimivaltainen tulojen ja
menojen hyväksyjä voi keskeyttää rahoitusosuuden maksamisen, pienentää sen
määrää tai lopettaa maksun sekä periä takaisin määrät, jotka on maksettu
perusteettomasti rahoitusosuutta koskevan sopimuksen tai päätöksen nojalla,
rahoitusosuuden käyttöön liittyvien virheiden, sääntöjenvastaisuuksien,
petoksen tai muun velvoitteiden rikkomisen vakavuuden suhteessa sen jälkeen kun
puolueelle on annettu mahdollisuus esittää huomionsa.
204 n artikla
Valvonta ja seuraamukset
1.           Kussakin rahoitusosuutta
koskevassa sopimuksessa tai päätöksessä on vahvistettava nimenomaisesti, että
Euroopan parlamentti, Euroopan petostentorjuntavirasto ja tilintarkastustuomioistuin
käyttävät asiakirjojen ja toimitilojen valvontaan liittyvää toimivaltaansa
kaikkiin Euroopan tason poliittisiin puolueisiin, urakoitsijoihin ja
aliurakoitsijoihin, jotka ovat saaneet unionin varoja.
2.           Tulojen ja menojen hyväksyjä
voi määrätä hakijoille hallinnollisia ja taloudellisia seuraamuksia, jotka ovat
tehokkaita, oikeasuhteisia ja varoittavia, tämän asetuksen 109 artiklan
mukaisesti rajoittamatta asetuksen (EU) N:o […] 22 artiklan 7 kohdan
soveltamista. 
3.           Edellä 2 kohdassa
tarkoitettuja seuraamuksia voidaan määrätä myös niille Euroopan tason
poliittisille puolueille, jotka rahoitusosuutta koskevan hakemuksen
jättämishetkellä tai rahoitusosuuden saatuaan ovat antaneet vilpillisiä
lausuntoja toimittaessaan tulojen ja menojen hyväksyjän pyytämiä tietoja tai
eivät ole toimittaneet kyseisiä tietoja.
204 o artikla
Asiakirjojen säilyttäminen
1.           Euroopan tason poliittisten
puolueiden on säilytettävä rahoitusosuuden kannalta olennaisia asiakirjoja,
tositteita ja muita tietoja viiden vuoden ajan 204 l artiklassa tarkoitetun
loppukertomuksen ja tilinpäätöksen toimittamisen jälkeen. 
2.           Rahoitusosuuden käyttöön
liittyviin tarkastuksiin, muutoksenhakuihin, riita-asioihin tai
korvausvaatimuksen käsittelyyn liittyvät asiakirjat on säilytettävä siihen
saakka, kunnes kyseiset tarkastukset, muutoksenhaut, riita-asiat tai vaatimukset
on ratkaistu.
___________________
(*)     EUVL […]
”
(2)          Lisätään
121 artiklan 2 kohtaan j alakohta seuraavasti:
”j) toisen osan VIII osastossa tarkoitetut
Euroopan tason poliittisille puolueille myönnetyt rahoitusosuudet.”
(3)          Poistetaan
125 artiklan 3 kohdan toinen alakohta ja 125 artiklan 6 kohta.
2 artikla
Tämä asetus tulee voimaan
[kahdentenakymmenentenä] päivänä sen jälkeen, kun se on julkaistu Euroopan
unionin virallisessa lehdessä.
Tämä
asetus on kaikilta osiltaan velvoittava, ja sitä sovelletaan sellaisenaan
kaikissa jäsenvaltioissa.
Tehty Brysselissä
Euroopan parlamentin puolesta                    Neuvoston
puolesta
                                                                       
Puhemies                                                       Puheenjohtaja
[1]               Euroopan parlamentin ja neuvoston asetus (EU, Euratom)
N:o 966/2012, annettu 25 päivänä lokakuuta 2012, unionin yleiseen talousarvioon
sovellettavista varainhoitosäännöistä ja neuvoston asetuksen (EY, Euratom) N:o
1605/2002 kumoamisesta (EUVL L 298, 26.10.2012, s. 1).
[2]               COM 499/2012 final, 12.9.2012.
[3]               Euroopan parlamentin ja neuvoston asetus (EY) N:o
2004/2003, annettu 4 päivänä marraskuuta 2003, Euroopan tason poliittisia
puolueita ja niiden rahoitusta koskevista säännöistä (EUVL L 297, 15.11.2003,
s. 1).
[4]               ”Euroopan tason poliittisia puolueita ja niiden rahoitusta
koskevista säännöistä annetun asetuksen (EY) N:o 2004/2003 soveltamisesta”,
hyväksytty 15. maaliskuuta 2011 (2010/2201 INI).
[5]               Asetus (EY) N:o 1605/2002, annettu 25. kesäkuuta 2002
(EYVL L 248, 16.9.2002, s. 1).
[6]               Komission valmisteluasiakirja COM 500/2012 final,
annettu 19.9.2012, tulevasta varainhoitoasetuksen muutosehdotuksesta, joka
liittyy Euroopan tason poliittisten puolueiden rahoitusta koskevaan uuteen
osastoon.
[7]               EUVL
[…], […], s. […].
[8]               EUVL
L 297, 15.11.2003, s. 1.
[9]               2010/2201(INI).

[10]             EUVL L…
[11]             EUVL L 298, 26.10.2012, s. 1.